Ritratti: Unsplash u Newsbook  Il-pandemija tal-Covid-19 fil-Gżejjer Maltin dieħla għall-11-il xahar tagħha, hekk kif l-ewwel każ pożittiv f'dawn il-gżejjer instab fis-7 ta' Marzu 2020. Matul ix-xahar ta' Jannar 5% tal-iswab tests kienu pożittivi filwaqt li mietu 48 persuna. Spikka wkoll kif 87.3% jew 233 persuna mietu fl-aħħar erba' xhur. Jitħabbar l-ewwel każ f'Malta Coronavirus: L-ewwel każ f'Malta; "m'hemmx lok għall-allarm" – Fearne Sal-aħħar ta' Jannar 2021, it-total ta' swabs li saru f'Malta u Għawdex mill-bidu tal-pandemija huwa ta' 612,580. Minn dawn l-iswabs, 58.5% (358,597) saru fl-aħħar erba' xhur. Il-medja ta' swab tests li saru bejn Ottubru 2020 u Jannar 2021 hija ta' 89,649 fix-xahar jew 2,915 kuljum. Bejn Ottubru u Jannar, kien hemm qabża ta' 15,487 swab test. F'Ottubru saru 82,336 filwaqt li f'Jannar saru 97,823. Kważi 15,000 persuna pożittiva f'4 xhur Fost it-358,597 swab test li saru bejn Ottubru u Jannar, 14,848 (4.1%) irriżultaw pożittivi għall-virus tal-Covid-19. F'Diċembru ġie rreġistrat l-inqas numru ta' każijiet pożittivi b'total ta' 2,901 (3.3%) persuna filwaqt li f'Jannar żdiedu għal 5.2% (5,132). Kif wieħed kien qiegħed ibassar wara l-festi tal-Milied żdiedu l-każi pożittivi. Fid-9 ta' Jannar ġie rreġistrat numru rekord ta' 245 persuna, filwaqt li tlitt ijiem wara ġew irreġistrati 240 persuna oħra. Bejn Ottubru u Jannar irduppjaw il-persuni li fiequ Kif wieħed jistenna iktar ma jkun hemm każijiet attivi iktar se jkun hemm fejqan ta' persuni. Matul Jannar fiequ 3,839, iktar mid-doppju li fiequ f'Ottubru li għadda (1,593). L-inqas ġurnata li fiha fiequ persuni kienet l-għada tal-Milied b'total ta' 3 persuni filwaqt li l-iktar ġurnata li fiequ persuni kienet fit-23 ta' Jannar b'total ta' 211-il persuna. Wieħed jista' jinnota li l-għadd ta' persuni li fiequ kuljum f'Ottubru huwa ferm inqas minn dak f'Jannar, madankollu fl-aħħar ta' Ottubru kien hemm żieda qawwija ta' persuni li fiequ fl-istess xahar. F'Diċembru mietu iktar minn 80 persuna Fl-aħħar jiem tal-2020, it-total ta' vittmi f'Malta u Għawdex laħħaq il-200 persuna. Matul ix-xahar ta' Jannar 48 persuna sfaw vittmi tal-Covid-19 u għalhekk it-total ta' vittmi sal-aħħar ta' Jannar tela' għal 267 persuna. Diċembru kien l-iktar xahar li fih mietu persuni tul din il-pandemija b'total ta' 82 persuna. Minn professur sa pensjonant – il-Covid li s'issa ħasdet ħajjet 200 ruħ Matul din il-pandemija s'issa, l-etajiet ta' dawn il-vittmi varjaw minn 46 sena għal 100 sena. L-iktar età komuni li fiha mietu persuni hija dik ta' 86 sena b'total ta' 17-il persuna. Sal-aħħar ta' Jannar 2021, minn 267 vittma, 166 kienu rġiel filwaqt li 101 kienu nisa. "Il-Bibina" tmut fl-età ta' 100 sena